b'\n_START_ARTICLE_\nFryganizmas\n_START_SECTION_\nAtliek\xc5\xb3 panaudojimas\n_START_PARAGRAPH_\nNepaisant visuomen\xc4\x97s stereotip\xc5\xb3 apie \xc5\xa1iuk\xc5\xa1les, daiktai, kuriuos atranda fryganai, gali b\xc5\xabti saug\xc5\xabs, \xc5\xa1var\xc5\xabs ir tinkami naudojimui. Jie b\xc5\xabna i\xc5\xa1mesti tik kei\xc4\x8diant senus daiktus naujais. Tokie jud\xc4\x97jimai kaip Food Not Bombs panaudoja produktus, kurie kitu atveju b\xc5\xabt\xc5\xb3 i\xc5\xa1mesti veltui, ir i\xc5\xa1 j\xc5\xb3 ruo\xc5\xa1ia maist\xc4\x85, kur\xc4\xaf dalina vie\xc5\xa1ose vietose visiems norintiems._NEWLINE__NEWLINE_\xe2\x80\x9eNardymo\xe2\x80\x9c b\xc5\xabdu fryganai \xc4\xafsigyja maisto, g\xc4\x97rim\xc5\xb3, knyg\xc5\xb3, \xc5\xbeurnal\xc5\xb3, virtuv\xc4\x97s \xc4\xafranki\xc5\xb3, muzikos ir video \xc4\xafra\xc5\xa1\xc5\xb3, kilim\xc5\xb3, muzikos instrument\xc5\xb3, r\xc5\xabb\xc5\xb3, bald\xc5\xb3, dvira\xc4\x8di\xc5\xb3, elektronini\xc5\xb3 prietais\xc5\xb3, \xc5\xbeaisl\xc5\xb3, meno darb\xc5\xb3 ir kit\xc5\xb3 daikt\xc5\xb3. Jud\xc4\x97jimas \xe2\x80\x9eReally Really Free Market\xe2\x80\x9c organizuoja veikian\xc4\x8dius dovan\xc5\xb3 ekonomikos pagrindu renginius, kai \xc4\xafvair\xc5\xabs daiktai (ar paslaugos) yra atiduodami (suteikiamos) nemokamai. Tai pana\xc5\xa1u \xc4\xaf \xe2\x80\x9eSecond hand\xe2\x80\x9c parduotuves, tik \xc4\x8dia viskas yra nemokama, \xc5\xbemon\xc4\x97s atsine\xc5\xa1a daiktus, kad pasidalint\xc5\xb3 su kitais.\n_START_SECTION_\nAtliek\xc5\xb3 minimizacija\n_START_PARAGRAPH_\nFryganai stropiai r\xc5\xab\xc5\xa1iuoja atliekas, kompostuoja organines med\xc5\xbeiagas ir naudoja jas kaip tr\xc4\x85\xc5\xa1\xc4\x85; sugedusius daiktus pataiso. Kai fryganams reikia pirkti, jie perka d\xc4\x97v\xc4\x97tus daiktus.\n_START_SECTION_\nEkologi\xc5\xa1kas transportas\n_START_PARAGRAPH_\nD\xc4\x97l neigiamo transporto poveikio (tiesiant kelius kertami mi\xc5\xa1kai, d\xc4\x97l naftos kyla karai, automobiliai ter\xc5\xa1ia aplink\xc4\x85) fryganai naudojasi ma\xc5\xa1inomis kiek \xc4\xafmanoma ma\xc5\xbeiau. Fryganams priimtinesni keliavimo b\xc5\xabdai yra dviratis, autostopas, \xc4\x97jimas, riedu\xc4\x8diai ar traukiniai. Kai keliavimas ma\xc5\xa1inomis nei\xc5\xa1vengiamas, fryganai stengiasi naudoti ekologi\xc5\xa1k\xc4\x85 kur\xc4\x85\xc2\xa0\xe2\x80\x93 aliej\xc5\xb3 (panaudot\xc4\x85 restoranuose ar pramon\xc4\x97je) ar bioetanol\xc4\xaf.\n_START_SECTION_\nNemokamas b\xc5\xabstas\n_START_PARAGRAPH_\nFryganai tiki, kad gyvenamas b\xc5\xabstas\xc2\xa0\xe2\x80\x93 ne privilegija, o prigimtin\xc4\x97 teis\xc4\x97. Skvoteriai yra \xc5\xbemon\xc4\x97s, kurie okupuoja ir reabilituoja apleistus, apgriuvusius pastatus. Skvoteriai mano, kad gyvybiniai \xc5\xbemogaus poreikiai yra svarbesni negu privati nuosavyb\xc4\x97, ir kad \xc5\xbemogus, kuris turi ir nesidalina nenaudojama nuosavybe, kuri yra gyvybi\xc5\xa1kai b\xc5\xabtina kitam, jos nenusipeln\xc4\x97. Tokios okupuotos vietos\xc2\xa0\xe2\x80\x93 skvotai\xc2\xa0\xe2\x80\x93 tampa ne tik gyvenam\xc4\x85ja vieta, bet ir bendruomen\xc4\x97s centrais, kur vyksta renginiai, meninio ir ekologinio \xc5\xa1vietimo u\xc5\xbesi\xc4\x97mimai, susitikimai, ir pan.\n_START_SECTION_\nAplinkos saugojimas\n_START_PARAGRAPH_\nMaistas, kur\xc4\xaf valgome, da\xc5\xbenai yra i\xc5\xa1augintas toli, ir jam atgabenti reikalingos didel\xc4\x97s kuro s\xc4\x85naudos. Taip pat auginimui naudojami chemikalai. Visa tai kenkia gamtai, tod\xc4\x97l fryganai patys u\xc5\xbesiima dar\xc5\xbeininkyste. \xc5\xa0iuk\xc5\xa1l\xc4\x97m u\xc5\xbepildytos vietos paver\xc4\x8diamos \xc5\xbealiuojan\xc4\x8diais bendruomen\xc4\x97s plotais, teikian\xc4\x8diais sveik\xc4\x85 maist\xc4\x85. Net miesto parkai gali duoti vaisi\xc5\xb3 ar vaisting\xc5\xb3 \xc5\xbeoli\xc5\xb3. Kai kurie fryganai apskritai i\xc5\xa1sikelia i\xc5\xa1 miesto ir sukuria ekologin\xc4\x97s bendruomen\xc4\x97s, pagr\xc4\xafstas primityviais i\xc5\xa1likimo d\xc4\x97sniais.\n_START_SECTION_\nSavanori\xc5\xa1kas darbas\n_START_PARAGRAPH_\nDaugumai \xc5\xbemoni\xc5\xb3 darbas rei\xc5\xa1kia laisv\xc4\x97s suvar\xc5\xbeym\xc4\x85, stres\xc4\x85 ir monotonij\xc4\x85. Frygan\xc5\xb3 manymu, dirbdami jie prisideda prie sistemos, kuri kalta d\xc4\x97l \xc5\xbeiaurumo, i\xc5\xa1naudojimo, mir\xc4\x8di\xc5\xb3 ir destrukcijos. Kadangi fryganai i\xc5\xa1siver\xc4\x8dia beveik nieko nepirkdami, tai jiems pinig\xc5\xb3 beveik ir nereikia. Jie ver\xc4\x8diau savanoriauja ar tampa koki\xc5\xb3 nors organizacij\xc5\xb3 aktyvistais.\n_START_SECTION_\nVagiliavimas\n_START_PARAGRAPH_\nKai kurie fryganai vagiliauja, da\xc5\xbeniausiai i\xc5\xa1 didel\xc4\x97ms korporacijoms priklausan\xc4\x8di\xc5\xb3 prekybos centr\xc5\xb3, ta\xc4\x8diau kiti teigia, jog vagiliavimas n\xc4\x97ra teisinga, nes pavogtas daiktas bus pakeistas kitu, tod\xc4\x97l taip irgi skatinamas vartojimas.'